பிரதமர் நரேந்திர மோடி `தி டிரிபியூன்’ பத்திரிகைக்கு அளித்த பேட்டி

உங்களுக்கு முன்னதாக நாடாளுமன்றத்தில் பெரும்பான்மை ஆதரவுடன் இருந்த, காலஞ்சென்ற பிரதமர் ராஜீவ் காந்தி, தம் மீது மக்கள் கொண்டுள்ள எதிர்பார்ப்புகள் “அச்சம் தரும் வகையில்” இருப்பதாகக் கூறினார். ஓராண்டு நிறைவில், அரசை நடத்துவதில் உங்களுடைய கருத்து என்ன ? நாட்டில் உள்ள வாய்ப்புகளை நான் பார்த்த வரையில், ஏழையாகவும், வளர்ச்சி இல்லாமலும் இருப்பதற்கு எந்தக் காரணமும் இல்லை என்று நான் நம்புகிறேன். நம்மைவிட மிகவும் தாமதமாக சுதந்திரம் அடைந்த நாடுகள்கூட நம்மைவிட அதிகமாக வளர்ந்துவிட்டன; நாமும்கூட அந்த இடத்தை அடைந்திருக்க முடியும். நம் நாட்டில் இல்லாதது எதுவும் இல்லை. எங்கே தவறு நடந்தது அல்லது யார் தவறு செய்தார்கள் என்பது பற்றி நான் பேசப் போவதில்லை. கடந்த ஆண்டு ஆகஸ்ட் 15 ஆம் தேதி தூய்மையான பாரதம் பற்றி நான் பேசியபோது, நான் ஆபத்தான வாய்ப்பைக் கையில் எடுக்கிறேன் என அறிந்திருந்தேன். ஆனால், அதற்கு கிடைத்த வரவேற்பைப் பார்த்து திகைப்படைந்திருக்கிறேன். அது எனது கற்பனைக்கும் எட்டாத அளவுக்கு உள்ளது. அரசைப் பற்றி வழக்கமாக குற்றம் சொல்லும் ஊடகங்கள் கூட (அது இயல்பானது, அப்படித்தான் இருக்க வேண்டும்), இந்த குறிப்பிட்ட இயக்கத்தை ஊக்கப்படுத்துகின்றன. பெற்றோர்கள் குப்பை போட்டால், குழந்தைகள் சுட்டிக்காட்டுகிற அளவுக்கு இன்றைக்கு விழிப்புணர்வு ஏற்பட்டுள்ளது. குப்பைகளைப் பார்க்கும்போது மனம் வருந்துகிறேன் என்பதை ஒப்புக்கொண்டாலும், தூய்மையான கலாசாரத்தை உருவாக்க முடியுமா என்ற நம்பிக்கை என்னிடம் இல்லை. ஆனால் மக்கள் அதைப் பிடித்துக் கொண்டார்கள். இதில் அவர்களுக்கு தனிப்பட்ட லாபம் எதுவும் கிடையாது. ஆனாலும் அதற்காக அவர்கள் உழைக்கிறார்கள். நாட்டின் உண்மையான பலத்தை இது காட்டியுள்ளது. அப்புறம் அரசு இயந்திரத்தின் பலத்தை நான் கண்டிருக்கிறேன். ஜனவரி 26 ஆம் தேதிக்குள் நாம் வங்கிக் கணக்குகள் தொடங்குவோம் என்று நான் அறிவித்தபோது, எல்லோரும் அதிர்ச்சி அடைந்தார்கள்; 60 ஆண்டுகளில் நடந்திராத ஒன்று இது, இதை இந்த மனிதர் சொல்கிறார் என்றார்கள் ! ஆனால் சுமார் 100 நாட்களுக்குள்ளாக, டிசம்பர் 25க்கு முன்னதாக, எல்லோரும் இலக்கை ஏறத்தாழ எட்டிவிட்டனர். அரசு இயந்திரமும் வங்கி அலுவலர்களும் மக்களின் வீடுகளுக்குச் சென்றார்கள். தெளிவான வழிகாட்டுதலும், பாதையும் அமைத்துக் கொடுத்தால், இலக்குகளை எட்டக் கூடிய திறன் அரசு அலுவலர்களுக்கு உள்ளது என்பதை இது காட்டுகிறது. முதலாவது ஆண்டில் உங்களுடைய பிரதான குறிக்கோள் என்னவாக இருந்தது, எதைச் செய்ய விரும்பினீர்கள்? நாடு `மோசமான நாட்களை’ பார்த்துவிட்டது. எல்லாமே ஸ்தம்பித்துப் போயிருந்தன. எனவே எங்கிருந்து தொடங்குவது என்பதுதான் எனது பிரதான கேள்வியாக இருந்தது. தில்லிக்கு நான் புதியவன், எனக்கு டெல்லி புதியது, தில்லி அல்லது அதன் அதிகாரவர்க்கத்துடன் நான் அதிகம் கலந்துரையாடியது கிடையாது. எனவே, நிலைமை எப்படி இருக்கிறது என்பதை அறிய, நிர்வாகத்தின் செயல்திறன் எனது மனநிலைக்கு ஏற்றதாக இருக்கிறதா, இல்லையா என்பதை அறிய சிறிய சோதனைகளுடன் நான் தொடங்கினேன். அது எனக்கு சரியான பொருத்தமாக உள்ளது என்பதை மூன்று மாதங்களுக்குள் கண்டறிந்தேன். அது எனக்கு பெரிய நம்பிக்கையைக் கொடுத்தது. உதாரணத்துக்கு, பணிக்குச் சரியான நேரத்தில் வருவது என்ற கருத்து; நாங்கள் சுற்றறிக்கை எதுவும் அனுப்பவில்லை, நான் சரியான நேரத்துக்கு வரத் தொடங்கினேன். சீக்கிரமே எல்லோரும் அதேபோல செய்யத் தொடங்கியதைக் கண்டேன். இதுவரையில், தாமதமாக வந்ததற்காக யாரும் நடவடிக்கைக்கு ஆளாகவில்லை; இந்த விஷயத்தில் நான் மனிதாபிமானத்துடன் அணுகிறேன். ஒரு நபர் சில குடும்பப் பிரச்சினைகளால் தாமதமாகலாம், அதற்காக அவரை நீக்க முடியாது. எனவே, தனிப்பட்ட வாழ்வில், சுய ஒழுக்கத்தை இணைத்து, பிறருடன் மனிதாபிமான அணுகுமுறையைக் கையாள்கிறேன். இவை எல்லாவற்றிலும், எனது 13 ஆண்டு கால அனுபவம் மிகுந்த பயனுள்ளதாக இருக்கிறது. குஜராத்தில் செய்ததைப் போல, ஒரு மாநில நிர்வாகத்தை நடத்துவதற்கும், நாட்டு நிர்வாகத்தை நடத்துவதற்கும் இடையில் என்ன வித்தியாசத்தைக் கண்டிருக்கிறீர்கள்? அடிப்படையில் எந்த வித்தியாசமும் இல்லை. ஒட்டுமொத்தமாக, நீங்கள் நிர்வாகத்தை நடத்தியாக வேண்டும், மனிதவள மேலாண்மை செய்தாக வேண்டும். ஆனால் மத்தியில் பாதுகாப்புத் துறை அல்லது வெளிநாட்டு விவகாரம் போன்ற புதிய துறைகள் உள்ளன. மாநிலத்தில் பழக்கமான ஒரு அணி இருக்கும், ஆனால் மத்தியில் இரண்டு அல்லது மூன்று ஆண்டுகளுக்கு மாநிலங்களில் இருந்து வந்து சேர்ந்தவர்களின் அணியாக இருக்கும். எனவே, தில்லியில் அரசை நடத்துவதற்கு, ஒருமித்த கருத்துள்ள ஓர் அணியை உருவாக்க வேண்டும். 30 – 35 ஆண்டுகள் இங்கு இருக்கக் கூடியவர்களாக இருக்க வேண்டும், இங்கே பணியாற்றக் கூடிய அணியாக இருக்க வேண்டும். `வளமான எதிர்காலம் எங்கே’ என்ற கேள்வியைக் கேட்டு உங்கள் மீது மக்கள் குற்றம் சொல்கிறார்கள். வளமான எதிர்காலம் என்பதன் மூலம் நீங்கள் என்ன சொல்ல வருகிறீர்கள், உங்களால் அதை உருவாக்க முடிந்ததா? நோயில் வாடுபவரைச் சந்தித்தால், கவலைப்பட வேண்டாம், அவர் குணமடைவார் என்று சொல்கிறோம். இங்கே `நல்லது’ என்ற வார்த்தை, நோயாளி தற்போதுள்ள `மோசமானது’ என்ற வார்த்தையின் சூழ்நிலையில் அமைந்தது. எனவே `வளமான எதிர்காலம்’ என்ற எனது சிந்தனை, அந்த மோசமானதை விரட்டுதல்தான். அதை நாங்கள் அடைந்துவிட்டதாகவே நான் நம்புகிறேன். எங்கள் எதிர்ப்பாளர்கள் இந்த சிந்தனையை கேலி செய்யத் தொடங்கினார்கள். ஒரு ரயில் தாமதமாக வந்தாலும் அது வளமானதா என்று ஒவ்வொரு முறையும் கேட்டார்கள். 1970ல் இருந்து காங்கிரஸின் `வறுமையை ஒழிப்போம்’ என்ற கோஷம் பற்றி இவர்கள் கேள்வி கேட்டிருந்தால் நன்றாக இருந்திருக்கும், அது நடந்ததா ? நாடாளுமன்றத்தில் அவர்களுக்கு 415 உறுப்பினர்கள் இருந்தனர். ஒரு குடும்பத்தின் நான்கு பேர் நாட்டு நிர்வாகத்தை நடத்தியுள்ளனர். அவர்கள் என்ன சாதித்தார்கள்? ஆகவே வளமான எதிர்காலம் என்ற எனது வரையறையானது, தினசரி வாழ்வின் சூழ்நிலையிலானது மற்றும் அப்போது நிலவிய `மோசமான நாட்களை’ – லஞ்சம், ஊழல், கொள்கை முடக்கம், கறுப்புப் பணம், நிலக்கரி, அலைக்கற்றை . .. போன்றவை பற்றியது. இவற்றால் நாடு நொந்து போய்விட்டது. நீங்கள் இந்த ஓராண்டில் அதை மாற்றி விட்டீர்களா ? அதுபோன்ற எந்தக் கேள்வியும் இப்போது இல்லை. நிலக்கரி ஏலங்கள் பற்றி இப்போது நீங்கள் என்ன கேள்விப்படுகிறீர்கள்? ரூ.3 லட்சம் கோடி அரசு கருவூலத்துக்கு வந்து சேரும். `லஞ்சத்தை துடைத்தெறிவது’ என்பதை எப்படி கொண்டு வந்தீர்கள் ? இந்த விஷயத்தில் உயர்ந்த நிலையில் சகிப்புத்தன்மை இருக்கக்கூடாது. நான் நேர்மையாக இருந்தால் மட்டும் போதாது. எனது உரை, நடத்தை, நடைபாங்கு, கொள்கை, பாரம்பரியம், எல்லாவற்றிலும் அது வெளிப்பட வேண்டும். நான் மட்டும் `தூய்மையாக’ இருந்தால் போதாது. எல்லாவற்றிலும் எழுத்துபூர்வமாக ஒரு கொள்கையை உருவாக்குவதுதான், இதை அடைவதற்கான வழி. குறைபாடுகளே இல்லாததாக இல்லாவிட்டாலும், அவை மிகக் குறைந்தபட்சமாக இருக்க வேண்டும். அப்போது அதிகாரிகள் பாரபட்சமாக நடந்து கொள்வதற்கு மிகக் குறைந்த வாய்ப்புகளே இருக்கும்; அதனால் ஊழலுக்கு வாய்ப்பு இல்லாமல் போகும். ஊழலைத் தடுப்பதற்கு இதுபோன்ற மேலும் நடவடிக்கைகள் இருக்கின்றனவா ? நான் உதாரணங்களைத் தருகிறேன்: அரசாங்கம் எல்.இ.டி. பல்புகளை ரூ.348-க்கு வாங்கி வந்தது, இப்போது அது ரூ.80. ஒரு மூட்டை சிமெண்ட் ரூ.360-க்கு கொள்முதல் செய்யப்பட்டது, இப்போது அது ரூ.150 -எனது தொகைகள் மிகச் சரியாக இல்லாதிருக்கலாம். வாக்குறுதி அளித்தபடி கறுப்புப் பணத்தை மீட்டு வருவது எப்போது முதலில், இதுவரை அதிகாரத்தில் இருந்த யாருக்கும் கறுப்புப் பணம் குறித்து எனது அரசை கேள்வி கேட்க உரிமை கிடையாது. அவர்கள் எந்த நடவடிக்கையும் எடுக்காததால் தான் இந்த கறுப்புப் பணமே உருவானது. உச்ச நீதிமன்றத்தின் உத்தரவுக்குப் பிறகும், அவர்கள் மூன்று ஆண்டுகளாக சிறப்பு புலனாய்வுக் குழுவை (SIT) அமைக்கவில்லை. கறுப்புப் பணம் வைத்திருப்பவர்கள் தங்களுடைய மோசடிகளை மூடி மறைப்பதற்கு இந்த காலக்கட்டத்தை பயன்படுத்திக் கொள்ள அவகாசம் தரப்பட்டிருப்பதாக அர்த்தம். நீதிமன்றம் உத்தரவிட்ட நாளிலேயே அவர்கள் செயல்பட்டிருந்தால், நாட்டுக்கு பில்லியன் கணக்கான ரூபாய் கிடைத்திருக்கும். எங்களுடைய முதலாவது அமைச்சரவைக் கூட்டத்தின் முதலாவது முடிவே சிறப்பு புலனாய்வுக் குழு அமைப்பதுதான். அந்தக் குழுவுக்கு அனைத்து தகவல்களும் தரப்பட்டு, அது சீலிட்ட உறைகளில் உச்ச நீதிமன்றத்திடம் அளித்தது. ஆம், நாங்கள் ஊடகங்களுக்கு தெரியப்படுத்தவில்லை. ஏனென்றால் அதில் சர்வதேச சட்டப் பிரச்சினைகள் உள்ளன. வெளிநாடுகளில் இருந்து கறுப்புப் பணத்தை திரும்பப் பெறுவதற்கு, உலகெங்கும் உள்ள நாடுகளின் ஒத்துழைப்பு தேவைப்படுகிறது. ஜி 20 மாநாட்டில், இறுதி தீர்மானத்தில் கருப்புப் பணம் குறித்த விஷயத்தில் ஒத்துழைப்பு பற்றிய விஷயத்தைச் சேர்ப்பதை நான் உறுதிப்படுத்தினேன். ஆகவே கறுப்புப் பணம் பதுக்கியுள்ள அனைவரும் பிடிக்கப்பட்டு, அவர்களுடைய பெயர்கள் வெளிப்படுத்தப் படுமா? பெயர்களை நாங்கள் உச்ச நீதிமன்றத்திடம் தான் அளிக்க முடியும். ஏனென்றால் நாங்கள் சட்டத்துக்குக் கட்டுப்பட்டிருக்கிறோம். ஆனால், யாரையும் நாங்கள் விட்டுவைக்க மாட்டோம். கறுப்புப் பணம் வைத்திருப்பவர்கள் பற்றி ஏதாவது தகவல் இருந்தால் தி டிரிபியூனையும் கூட நான் கேட்டுக் கொள்கிறேன். இதுகுறித்து நாங்கள் உருவாக்கியதைப் போன்ற கடுமையான ஒரு சட்டத்தை உருவாக்க யாருக்காவது தைரியம் இருந்ததா? ஊழலுக்கு எதிரான உங்களது நடவடிக்கைகள் இருந்தாலும், உங்களை `சூட்டு கோட்டு சர்கார்’ என்றும், கார்ப்பரேட்களுக்கு ஆதரவாக இருக்கிறீர்கள் என்றும் எதிர்க்கட்சிகள் கூறுகின்றனவே? என்னுடைய அரசுக்கு எதிரான அனைத்து குற்றச்சாட்டுகளையும் ஒரு பட்டியலாக தொகுக்குமாறு மூத்த பத்திரிகையாளர்களின் குழு ஒன்றை கேட்டுக் கொள்ள நான் விரும்புகிறேன். சிலர்